**La reobertura de la Biblioteca de L’ETNO**

* **La biblioteca reobri després d’un any tancada per obres en les instal·lacions i un llarg procés tècnic de reestructuració de la col·lecció.**
* **El divendres 27 a les 19 hores se celebra la reobertura de la Biblioteca de L’ETNO amb una trobada de les persones usuàries i col·laboradores d’este centre d’informació.**

La Biblioteca de L’ETNO és una biblioteca especialitzada de museu que té com a missió ser el referent informatiu de la cultura popular valenciana. És un servei de L’ETNO a la ciutadania valenciana i reobri amb millores en la classificació de la seua col·lecció bibliogràfica i amb una sala de consulta renovada.

Ara fa un any, en el mes de setembre de 2023, la Biblioteca de L’ETNO va tancar les portes al públic per a enfrontar un procés d’obres en les seues sales. La Diputació de València havia programat la renovació de totes les conduccions d’aire condicionat per al mes de novembre, però abans de començar, la sala de consulta, els despatxos i els magatzems havien d’estar buits.

Així, en setembre començaren els treballs per a traure de les prestatgeries més de 30.000 volums de monografies i publicacions periòdiques i emmagatzemar-los tot el temps que duraren els treballs. Les obres van finalitzar en el termini marcat, en el mes de febrer de 2024, però aleshores començava l’etapa de retornar tot al seu lloc.

En este procés de retorn, l’equip de la biblioteca va decidir enfrontar el repte de reclassificar totes les monografies. Era l’oportunitat de poder reconstruir de nou la col·lecció amb un sistema propi de classificació que facilitara la consulta de la ciutadania.

A hores d’ara, els treballs tècnics bibliotecaris amb la col·lecció no han acabat, encara queda molt de treball per davant per a revisar la classificació, canviar els registres d’exemplars i tots els teixells de milers de llibres que s’han reubicat. Tanmateix està prevista, en els propers mesos, la creació d’una cabina sonora condicionada per poder fer gravacions d’audio que estarà disponible com un servei, no només per al personal del museu, sinó per a tota la ciutadania que necessite un espai on gravar una entrevista o un pòdcast.

En tot cas, encara que continuen els treballs interns la sala de consulta ja està accessible i és l’hora de la reobertura. En la renovació de la sala, l’artista urbana la Nena Wapa Wapa ha estat l’encarregada de crear quatre murals per a explicar els espais, els serveis i els projectes que du endavant la Biblioteca de L’ETNO.

A partir del dilluns 30 de setembre, la Biblioteca de L’ETNO tornarà a estar oberta en el seu horari habitual.